L’Entitat Cultural Valenciana ‘El Piló’ celebra el VIII Dia de la Pilota Valenciana
2025-07-24

Un any més, la tradició es donarà cita al carrer Doctor Moliner, 10 de Burjassot, de la mà de l’Entitat Cultural Valenciana ‘El Piló’. L’entitat burjassotera celebrarà, amb la col·laboració de l’Ajuntament de Burjassot, des de la Regidoria d’Esports, dirigida per Juan Gabriel Sánchez, el dissabte 26 d’octubre, el VIII Dia de la Pilota Valenciana que culminarà, a la vesprada, amb la VII Dansà en la Plaça de l’Ajuntament.

La jornada començarà a les 10.00 hores, amb la partida d’exhibició de raspall infantil i, a continuació, sobre les 11.00 hores, tindrà lloc el VIII Trofeu de Galotxa ‘El Piló’, amb tres partides en les quals participaran tres equips formats per jugadors de renom en el món de la pilota valenciana.

A la vesprada, i després de degustar un bon plat d’arròs amb fesols i naps, cuinat per membres de El Piló, tindrà lloc la tradicional dansà en la Plaça de l’Ajuntament després del cercaviles que eixirà des de la seu de ‘El Piló, en la c/ Doctor Moliner, 10, a les 18.00 hores.

El Piló convida a la ciutadania a formar part d’aquest dia de festa, on les tradicions valencianes són les protagonistes. En acabar la dansà, totes i tots els participants podran degustar, un got d’orxata i fartons, en la seu de l’entitat.